Joachim B. Olsen

Bakgrunn og utdannelse

Han ble født i Aalborg i 1977 som sønn av pleier Vagn Edward Olsen og sykepleier Inge Brøchner Pedersen. Han gikk folkeskolen ved den katolske privatskolen Sct. Mariæ Skole i Aalborg 1984–1994, og tok studentereksamen ved Nørresundby Gymnasium i 1998. Med stipend reiste Olsen til USA, hvor han kombinerte treningsveiledning med bachelorstudier i historie ved University of Idaho 1999–2002.
Joachim B. Olsen er gift med advokat og tidligere kulestøter Karen Westergaard (født 1978), som han har barn med, og er bosatt på Sjælland.

Idrettskarrière

Han begynte å trene friidrett som barn i Aalborg Atletik Klub i slutten av 1980-årene. I tenårene konsentrerte Olsen seg om diskoskast, men oppnådde svært gode treningsresultater i kulestøt etter å ha byttet til rotasjonsteknikk. I løpet av årene ved University of Idaho ble han trent av Tim Taylor. Selv om Olsen deltok i diskoskast under junior-VM i Sydney i 1996, gjorde han seg først bemerket under U23-EM i Göteborg i 1999, der han vant sølv.
Olsen deltok i OL i 2000 i Sydney, men kvalifiserte seg ikke til finalen. Olsens gjennombrudd kom i 2002, da han tok sølv både under innendørs-EM i Wien og under utendørs-EM i München. I 2003 kom han til finalen i innendørs-VM, men endte på 8.-plass. Han deltok også under utendørs-VM i Paris samme år, men kvalifiserte seg ikke til finalen. Som trener i de påfølgende årene hadde han Vésteinn Hafsteinsson 2003–2007 og Simon Patrick Stewart 2007–2009.
I 2004 tok han bronse under innendørs-VM i Budapest med et støt på 20,99 m. Han deltok under OL i Athen og tok bronse med et støt på 21,07 m. Bronsen ble senere omgjort til sølvmedalje, etter at den opprinnelige sølvvinneren, Jurij Bilonoh, ble tatt for bruk av anabole steroider. Året etter gikk han til topps i innendørs-EM, da han støtte 21,19 m. Han kom også til finalen i VM i Helsingfors i 2005, men endte på 7.-plass. I november 2005 skadet han høyre ankel under trening, og måtte stå over flere konkurranser. Under innendørs-VM 2006 tok han på nytt bronsemedalje, denne gangen etter et støt på 21,16 m. Samme plassering ble det under EM i Göteborg 2006, der han støtte 21,09 m.
Den siste mesterskapsmedaljen tok han under innendørs-EM 2007 med et støt på 20,55 m. Både i VM i 2007 og OL i 2008 deltok han, men uten å ta seg videre til finalen. Under OL var han forøvrig dansk flaggbærer under åpningsseremonien. Han pådro seg etterhvert ulike ryggskader, og med en skiveprolaps som utløsende årsak, varslet han sommeren 2009 at han avsluttet idrettskarrièren. Han uttalte at han hadde en drøm om å delta i OL i 2012, men at fysikken ikke tillot det.
Etter idrettskarrièren ble han svært profilert som deltager i flere underholdningsprogrammer på fjernsyn. I 2005 deltok han i Hvem vil være millionær?, og i 2007 medvirket han i flere episoder av racingprogrammet Zulu Djævleræs. I 2008 deltok han i Vild med dans (tilsvarende Skal vi danse) sammen med danseren Marianne Eihilt. De vant konkurransen, og siden har Olsen deltatt i Hvem kan slå… sammen med Eihilt og senere Andrea Elisabeth Rudolph. Av andre opptredener på fjernsyn kan nevnes Den Store Klassefest (våren 2009), 4-stjerners middag (2010), Zulu Kvægræs (2010), Fangerne på fortet og flere episoder av Pokerfjæs (2011). Han har også vært en ivrig pokerspiller på hobbybasis, og deltok eksempelvis i Unibet Open i Praha i 2010.

Politisk arbeid

Før han begynte å engasjere seg politisk, hadde han erfaring som formann i Dansk Elitesportsudøveres Forening 2007–2010 og styremedlem ved Idrætsakademiet og Center for Ungdomspsykiatri & Recovery. Under lokalvalget i 2009 kom han med en støtteerklæring til den sittende sosialdemokratiske borgermesteren Nicolai Wammen i Aarhus. Olsen berømmet Wammens bevilgninger til idrettsfasiliteter, og for ikke å kreve inn mer skatt. Han støttet også Liberal Alliances leder, Anders Samuelsen, som han gav råd om barne- og ungdomsidrett under et velgermøte i Horsens. Olsen meldte seg i sin tid inn i Liberal Alliances forløper, Ny Alliance.
I september 2010 ble Olsen nominert som 1. kandidat for Liberal Alliance i Nordjyllands storkrets. I den forbindelse uttalte han at han hadde Arnold Schwarzenegger som sitt politiske forbilde. Da kulturpersonligheten Anne Sophia Hermansen trakk sitt kandidatur i Københavns omegns storkrets tidlig i 2011, ble Olsen nominert i denne kretsen, mens Thyra Frank overtok Nordjylland. Olsens manglende politiske erfaring gjorde at kandidaturet stadig ble karakterisert som en spekulasjon i kjendisfaktor. Nominasjonen var besluttet av partiledelsen, ikke i partiets lokalavdeling, og møtte særlig motstand i velgerforeningen i Gentofte i «Whiskybæltet». Andre roste Olsen for hans dyktighet.
Foran folketingsvalget i 2011 viste prognosene et mandat for Olsen. Han fikk 1 932 personlige stemmer, og kom inn i Folketinget på et utjevningsmandat fra sin storkrets. Han fikk plass i utvalgene for sysselsetting og helsepolitikk, og satt også i utvalget for innvandrings- og integrasjonspolitikk 2011–2012. Fra 2012 er han også medlem av Folketingets boligpolitiske utvalg. Han har senere fått stor medieoppmerksomhet for kontroversielle uttalelser i et direkte språk, spesielt om personer som lever på offentlig stønad.